รายย่อยเมินลงทุนพันธบัตรเงินเฟ้อ
เปิดขายพันธบัตรชดเชยเงินเฟ้อวันแรกหงอย รายย่อยทยอยซื้อ 3,000 ล้านบาท
17 ส.ค. 2554

เปิดขายพันธบัตรชดเชยเงินเฟ้อวันแรกหงอย รายย่อยทยอยซื้อ 3,000 ล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า การเปิดขายพันธบัตรรัฐบาลอัตราดอกเบี้ยแปรผันตามการเปลี่ยนแปลงของเงินเฟ้อ (พันธบัตรชดเชยเงินเฟ้อ) อายุ 10 ปี วงเงิน 4 หมื่นล้านบาท ในวันแรกมีรายย่อยซื้อและชำระเงินแล้ว 3,000 ล้านบาท จากที่มียอดจองซื้อทั้งหมด 5,000 ล้านบาท 
ผู้อำนวยการ สบน. ชี้แจงว่า ได้กำหนดการจัดสรรวงเงินให้นักลงทุนรายย่อยไว้ 1 ใน 3 ของพันธบัตรที่ออกขายทั้งหมด หรือประมาณ 1.3 หมื่นล้านบาท ดังนั้น หากในวันที่ 13 ก.ค.นี้ ซึ่งเป็นวันสุดท้ายของการเปิดขาย หากนักลงทุนรายย่อยซื้อไม่หมด ก็จะนำพันธบัตรที่เหลือทั้งหมดจัดสรรให้กับนักลงทุนสถาบันในประเทศต่อไป
ทั้งนี้ พันธบัตรชดเชยเงินเฟ้อที่ออกขาย 4 หมื่นล้านบาท จัดสรรให้นักลงทุนต่างประเทศ 1 ใน 3 ของวงเงินที่ออกขายทั้งหมด โดยมีการจองซื้อเต็มแล้ว เช่นเดียวกับนักลงทุนสถาบันในประเทศ ทั้งบริษัทประกันชีวิต กองทุน และสถาบันการเงินต่างๆ ขณะที่นักลงทุนรายย่อยยังให้ความสนใจน้อย
“หากนักลงทุนรายย่อยพลาดการซื้อพันธบัตรดังกล่าวในครั้งนี้แล้ว คงจะต้องเข้าซื้อในตลาดรองแทน เนื่องจากพันธบัตรนี้เป็นรุ่นพิเศษที่ต้องการเปิดโอกาสให้นักลงทุนรายย่อยได้ซื้อลงทุน” นายจักรกฤศฏิ์ กล่าว
ทั้งนี้ พันธบัตรชดเชยเงินเฟ้อ มีอายุ 10 ปี กำหนดดอกเบี้ยหน้าตั๋วที่ 1.20% ยังไม่รวมอัตราเงินเฟ้อในอนาคต กำหนดขายตั้งแต่วันที่ 1113 ก.ค. ที่ธนาคารเอชเอสบีซี ธนาคารกรุงไทย ธนาคารกสิกรไทย และธนาคารไทยพาณิชย์ โดยในการโรดโชว์ในต่างประเทศที่ผ่านมามีนักลงทุนต้องการซื้อสูงถึง 6.5 หมื่นล้านบาท คิดเป็น 1.6 เท่าของวงเงินที่ออกขาย 4 หมื่นล้านบาท